Fagfelt trygdemedisin har utviklet seg som resultat av at nye velferdsordninger ble innført. Allerede i 1844 ble det drøftet om det norske folk skulle ha uførhets- og alderstrygd. Den første praktiske trygdeordning kom med Ulykkesforsikringsloven for industrifabrikkarbeidere i 1894. Loven av 18. september 1909, som trådte i kraft 3. juli 1911 var den første lov om sykepenger. I den tyske politikerens Otto von Bismarcks invalide- og pensjonslov av 1889 ble prinsippet om at underhold til arbeidsuføre skulle knyttes til begrunnelsen for bortfallet av arbeidsevne. I norsk lovgivning fremstår dette med inngangsvilkårene «sykdom, skade eller lyte» som forutsetning for ytelser. Begrepene ble tatt inn i Folketrygdloven av 1966 og videreført i ny folketrygdlov av 1997. Det har helt siden Folketrygdloven ble vedtatt i 1966 vært en diskusjon om man i stedet for «sykdom, skade eller lyte», heller skulle bruke begrepet «arbeidsevne» som inngangsvilkår for trygdeytelser.